text: Міліцыя не лічыць парушэннем закона аўтамат у непаўналетняга Мікалая Лукашэнкі | Навіны Беларусі | euroradio.fm
  Галоўная / Міліцыя не лічыць парушэннем закона аўтамат у непаўналетняга Мікалая Лукашэнкі
  Мікалай Лукашэнка з аўтаматам / "Пул Першага"
  Такі адказ на свой зварот атрымаў праваабаронца Аляксандр Хамратаў.
  Тое, што непаўналетні Мікалай Лукашэнка хадзіў з аўтаматам, не з'яўляецца парушэннем Крымінальна-працэсуальнага кодэксу, бо "адсутнічаюць дастатковыя даныя аб прыкметах злачынства".
  Такі адказ атрымаў праваабаронца Аляксандр Хамратаў з Магілёўскага абласнога ўпраўлення міліцыі, хаця пісаў зварот у пракуратуру, перадае Радыё "Свабода".
  Нагодай для звароту стаў відэаролік, які апублікавала прэс-служба Аляксандра Лукашэнкі 23 жніўня. Пасля акцыі пратэсту беларускі кіраўнік з'явіўся са зброяй, побач з ім быў з аўтаматам яго непаўналетні малодшы сын. Акрамя таго фатаздымак Мікалая Лукашэнкі са зброяй апублікаваў ТГ-канал "Пул Першага".
  Хамратаў у сваім звароце звярнуў увагу, што наяўнасць аўтамата ў дзіцяці — гэта незаконнае нашэнне агнястрэльнай зброі, якое ўтварае склад правапарушэння і злачынства. Праваабаронца прасіў правесці праверку і прыцягнуць вінаватых да крымінальнай адказнасці.
  Намеснік начальніка ўпраўлення Уладзімір Рыжанкоў адказаў, што "інфармацыя аб прыцягненні да крымінальнай або адміністрацыйнай адказнасці за захоўванне і нашэньне зброі — канфідэнцыйная і не падлягае распаўсюджванню трэцім асобам".
  Таксама Хамратаў прасіў пракуратуру разабрацца з 15 тысячамі долараў. Аляксандр Лукашэнка заявіў, што такую суму ён асабіста ўзяў з рахунку дзяржаўнага прадпрыемства і перадаў Святлане Ціханоўскай для пражывання за мяжой. На думку праваабаронцы, такія дзеяньні варта разглядаць як перавышэнне службовых паўнамоцтваў і злоўжыванне ўладай.
  Аднак у абласной міліцыі праводзіць праверку не захацелі і рэкамендавалі Хамратаву звярнуцца ў органы папярэдняга следства, якія прымаюць рашэнне па такіх заявах.